‘วิชัย’ปิดดีลเทกโอเวอร์ปิคนิค
&#8220;วิชัย&#8221; จับมือพันธมิตรฮุบปิคนิค ขนเงิน 1,700 ล้านบาท จ่ายเจ้าหนี้ภายในเดือนนี้ อาสาปั้นบริษัทให้เทิร์นอะราวด์
21 ส.ค. 2554

“วิชัย” จับมือพันธมิตรฮุบปิคนิค ขนเงิน 1,700 ล้านบาท จ่ายเจ้าหนี้ภายในเดือนนี้ อาสาปั้นบริษัทให้เทิร์นอะราวด์ 
นายวิชัย ทองแตง ประธานกรรมการบริษัท ประสิทธิ์พัฒนา (PYT) ในฐานะนักลงทุน เปิดเผยว่า ได้บรรลุข้อตกลงในการเข้าซื้อกิจการของบริษัท ปิคนิค คอร์ปอเรชั่น (PICNI) จากกลุ่มของนายพิมล ศรีวิกรม์ เรียบร้อยแล้ว โดยจะนำเงินทุนจำนวน 1,700 ล้านบาท ไปชำระหนี้ให้กับเจ้าหนี้ภายในสิ้นเดือน ส.ค.นี้ ซึ่งเป็นไปตามแผนฟื้นฟูกิจการที่เห็นชอบโดยศาลล้มละลายกลาง
“ผมกับพันธมิตรทางธุรกิจจะเข้าไปถือหุ้นใหญ่ในปิคนิค ส่วนคุณพิมลยังถือหุ้นอยู่ หลังจากนี้เราจะจ้างผู้บริหารมืออาชีพมาฟื้นฟูกิจการให้กลับมาดีอีกครั้ง” นายวิชัย กล่าว
สำหรับสาเหตุที่สนใจซื้อบริษัท ปิคนิคฯ เพราะเห็นว่าเป็นธุรกิจที่มีศักยภาพ มีอนาคตที่ดี หลังจากเข้าไปศึกษาแล้วพบว่าคุ้มค่าต่อการลงทุน ขณะที่กลุ่มนายพิมลก็จะได้พันธมิตรที่มีความเข้มแข็ง มีประสบการณ์ในการฟื้นฟูกิจการและสามารถทำให้บริษัทกลับมาเทิร์นอะราวด์ได้
ทั้งนี้ แผนควบรวมกิจการกับกลุ่มเวิลด์แก๊สยังไม่มีการพิจารณาแต่อย่างใด เนื่องจากต้องการให้ความสำคัญกับปิคนิคก่อน หลังจากนั้นจึงจะเข้าไปศึกษาเชิงลึกว่าควรควบรวมกับบริษัท เวิลด์แก๊ส หรือไม่
ด้าน PICNI แจ้งว่า ที่ประชุมคณะกรรมการมีมติอนุมัติแต่งตั้ง พล.ต.อ.พัชรวาท วงษ์สุวรรณ ดำรงตำแหน่งประธานกรรมการบริษัท โดยให้มีผลตั้งแต่วันที่ 19 ก.ค. 2554 เป็นต้นไป
ข้อมูล ณ วันที่ 31 ธ.ค. 2552 บริษัท ปิคนิคฯ มีทุนจดทะเบียนทั้งสิ้น 2,950 ล้านบาท มีสินทรัพย์รวม 3,400 ล้านบาท ส่วนของผู้ถือหุ้นติดลบ 5,280 ล้านบาท และมีหนี้สินรวม 8,700 ล้านบาท แต่หลังจากที่บริษัทเข้ากระบวนการฟื้นฟูกิจการ เจ้าหนี้ลดหนี้ให้เหลือ 1,800 ล้านบาท แบ่งเป็นหนี้ที่ต้องชำระภายในสิ้นเดือน ส.ค.นี้ จำนวน 1,700 ล้านบาท และแปลงหนี้เป็นทุนอีก 100 ล้านบาท
ขณะที่ก่อนหน้านี้มีนักลงทุนหลายรายสนใจซื้อบริษัทดังกล่าว เช่น กลุ่มบริษัท สามารถคอร์ปอเรชั่น (SAMART) และบริษัท ทรีซิกตี้ไฟว์ (TSF) เป็นต้น